पाएं अपने शहर की ताज़ा ख़बरें और फ्री ई-पेपरडाउनलोड करें
रेखा ख़ान
मुंबई से बीबीसी हिंदी डॉटकॉम के लिए
\'राजनीति\' और \'आरक्षण\' के बाद प्रकाश झा तैयार हैं अपनी आने वाली फिल्म \'सत्याग्रह\' के साथ. कहा जा रहा है कि फिल्म अन्ना हज़ारे की \'भ्रष्टाचार के खिलाफ चलाई गई मुहिम\' पर आधारित है. लेकिन बीबीसी से ख़ास बातचीत करते हुए प्रकाश झा कुछ और ही बोले.
(प्रकाश झा की चाहत)
जब उनसे मैंने पूछा कि राजनीति और आरक्षण के बाद अब सत्याग्रह. क्यों आपका रुझान सिर्फ ऐसे राजनीतिक विषयों पर ही ज़्यादा है? तो प्रकाश झा ख़ासे उत्तेजित हो गए.
अपने शांत स्वभाव के लिए जाने जाने वाले प्रकाश भड़कते हुए बोले, \"सत्याग्रह, राजनीतिक विषय पर आधारित नहीं है भाई. ये एक पिता-पुत्र की कहानी है. इसकी पृष्ठभूमि में हैं भारत के युवा और मध्यमवर्ग का आंदोलन. ऐसी बातों के खिलाफ इस वर्ग का गुस्सा जो उसके जीवन को सीधे प्रभावित कर रही हैं.\"
क्या ऐसे विषय बड़े शहरों में रहने वाले, मल्टीप्लेक्स जाने वाले युवा को आकर्षित कर पाएंगे. प्रकाश झा बोले, \"क्यों नहीं. यही युवा भ्रष्टाचार के खिलाफ आंदोलन में हिस्सा लेता है. इंडिया गेट जाकर कैंडल लाइट मार्च करता है, तो ये विषय उसे प्रभावित क्यों नहीं करेगा.\"अमिताभ क्यों?
अमिताभ बच्चन ही लीड रोल के लिए क्यों? इसके जवाब में प्रकाश झा ने कहा, \"क्यों नहीं. वो बेहतरीन कलाकार हैं. लेजेंड हैं. उनके करोड़ों प्रशंसक हैं और सबसे बड़ी बात तो ये कि ये रोल उनके व्यक्तित्व पर बिलकुल फबता है. उन्हें रोल पसंद आया. तो फिर भला अमिताभ क्यों नहीं.\"
प्रकाश झा कहते हैं कि इतने सालों बाद भी अमिताभ के अंदर वही भूख कायम है. वो किसी भी सीन में थोड़ी बहुत ऊंच-नीच हो जाए तो चितिंत हो जाते हैं. मेरे ही नहीं किसी के साथ भी उनकी बॉन्डिंग शानदार होगी.\'अजय से मतभेद नहीं\'
खबरें ये भी थीं कि अजय देवगन के साथ फिल्म \'राजनीति\' के दौरान उनके कुछ मतभेद हो गए थे. झा ने इन बातों को भी दरकिनार करते हुए कहा, \"ऐसा कुछ भी नहीं था. इसी वजह से वो दोबारा मेरे साथ काम कर रहे हैं. राजनीति में उन्होंने बेहतरीन काम किया है. भला वो क्यों मुझसे नाराज़ होंगे. हमारे हमेशा से शानदार संबंध हैं.\"
\'सत्याग्रह\' में अमिताभ बच्चन, अजय देवगन और करीना कपूर की मुख्य भूमिका है. फिल्म अगस्त में रिलीज़ हो रही है.
(बीबीसी हिन्दी के एंड्रॉएड ऐप के लिए क्लिक करें. आप हमें फ़ेसबुक और ट्विटर पर भी फ़ॉलो कर सकते हैं)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva bho_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn